Cheika tree vir SA in bres ná aanval met mes | Netwerk24
Deur Christo Buchner 18 Julie 2019 15:30
Die voorval waarin die Wallaby-stut Taniela Tupou die afgelope Saterdagaand naby die spanhotel in Sandton twee keer met 'n mes gesteek is toe hy die rower van sy selfoon agternagesit het, is iets wat in enige stad ter wêreld kan gebeur.
Taniela Tupou, die Wallaby-stut wat verlede week met 'n mes in Sandton aangeval is nadat hy van sy selfoon beroof is.Foto: Getty Images
Dit is hoe die Wallaby-afrigter, Michael Cheika, Donderdag diplomaties gesê het toe hy oor daardie voorval uitgevra is.
Cheika het vinnig vir Suid-Afrika in die bres getree en sê hy en sy spelers is in die geheel nog net met die grootste respek in dié land behandel.
"Dit is jammer wat gebeur het, maar dit gebeur nie net hier nie. Dit is iets wat in enige stad ter wêreld kan gebeur. Ek is baie lief vir Suid-Afrika en vir my is dit 'n wonderlike plek. Ek geniet elke oomblik wat ek hier deurbring," sê Cheika.
"Verlede week was ons in Sun City en dit was 'n fantastiese tyd vir ons almal. Ons het in die twee weke wat ons in Suid-Afrika deurgebring het reeds 'n spesiale band met mekaar ontwikkel (spelers en spanbestuur) en dit was 'n verrykende ervaring."
Volgens hom is die vier weke wat hulle as groep saam deurgebring het (ook twee in Sydney op 'n oefenkamp) van die beste wat hy nog as Aussie-breier gehad het.
"Ek het eerlikwaar nog nie vier weke saam met die groep so geniet soos nou nie. Ons het openlik oor ons doelwitte vir die jaar gesels," sê hy.
Michael Cheika, afrigter van die Wallaby-rugbyspan.Foto: Getty Images
Cheika voel ook dat dit regverdig is dat daar van hom verwag kan word om vanjaar die Wêreldbeker te wen, anders rol sy kop.
"Ek het nie 'n probleem daarmee nie, want as ek nie die Wêreldbeker kan wen met hierdie groep nie, is dit dalk nodig dat iemand anders oorneem," sê hy.
Tupou is as een van die plaasvervangers ingesluit en die aanval op hom het gekom slegs enkele dae voordat die befaamde eertydse plaaslike sokkerspeler Marc Batchelor voor sy huis doodgeskiet is in wat blyk 'n sluipmoord-aanval kon wees.